Техничка школа „ГСП Београд”

Техничка школа ГСП Београд је средња школа основана 1933. године. Налази се на Врачару, у улици Радослава Грујића 2. Историјат Школа је основана 3. октобра 1933. године под називом Мушка занатска школа Дирекције трамваја и осветљења, а Дирекција трамваја и осветљења одобрила је школски Правилник и наставни план. Прва генерација ученика уписана је школске 1933/34. године, а било их је тридесет и два. Финансирана је од стране Дирекције трамваја и осветљења, а надзор школе вршио је школски одбор који је састављен од ДТО и једног представника Министарства трговине и индустрије. Након Другог светског рата мења назив у Мушка занатска школа БЕЛСАП (Београдско електрично саобраћајно предузеће), а затим у Индустријска школа са практичном обуком Белсап, односно ГСП. Права оснивача школе су пренета 1953. године на Народни одбор општине Стари град, која је школу финансирала, бринула се о личним расходима наставног и осталог особља школе, а ГСП је улагала средства за материјалне и инвестиционе расходе, као и за награде за ученике. Школа 1959. године поново мења назив у Школа са практичном обуком „Бора Марковић” ГСП. Одлуком Радничког савета ГСП и решењем Савета за просвету Народне Републике Србије 1961. године, основан је Школски центар за стручно оспособљавање кадрова ГСП-а који је почео са радом школске 1961/62. године. У његов састав ушла је и Школа са практичном обуком „Бора Марковић”. Центар се налазио у кругу ГСП-а, на Дорћолу у Дунавској улици број 62, где је извођена практична и теоријска настава. Због великог броја ученика и лоших услова у старој згради, школа је пресељена у нову зграду 1975. године у улицу Божидара Аџије 2 (данас Радослава Грујића 2) и ту се и данас налази. Након реформе усмереног образовања током школске 1977/78. године, школа је укључена у реформу са прва два разреда заједничких основа и два разреда усмереног образовања. У том периоду школа се звала Образовни центар за стручно образовање кадрова ГСП и организовала производни рад за све средње школе у општини Врачар. Током овог периода школа је три пута променила назив: 1980. године Образовни центар ГС „Београд”, „Бора Марковић”, 1987. године Саобраћајна, машинска и електротехничка школа ГСП „Бора Марковић” и од 1995. године Техничка школа ГСП. Након што је укинуто усмерено образовање, школа се преоријентисала на стара занимања у машинској, електротехничкој и саобраћајној струци. Школа данас Техничка школа ГСП данас има три подручја рада као што су саобраћај, машинство и обрада метала и електротехника, а образује образовне профиле техничар друмског саобраћаја, возач моторних возила, аутомеханичар, аутолимар, аутоелектричари, машински техничари моторних возила, електротехничари за електронику на возилима, бравар електротехничар електромоторних погона електромеханичари за машине и опрему. Током школовања ученици добију знање везано за конструкцију и одржавање моторних возила, дијагностику кварова (механичких и кварова на електро уређајима и инсталацијама), отклањање кварова на свим системима на моторним возилима, демонтажу и замену дотрајалих и неисправних делова, монтажу делова и система, експлоатацију моторних возила, организацију транспортног процеса у превозу путника и терета, израду потребне документације за извођење транспортног процеса и знања и вештине непосредног извођења транспортног процеса. Школа сарађује са Градским саобраћајним предузећем Београд, које је оснивач школе и у њему се изводи практична настава за ученике, који се након завршетка најчешће запошљавају у њему. За извођење теоријске и практичне наставе Техничка школа ГСП користи следеће просторије: Матична локација, Зграда школе, Радослава Грујића 2, Београд, Врачар Издвојена локација 1, ЈКП ГСП Београд, Дунавска 62, Београд, Палилула Издвојена локација 2, ЈКП ГСП Београд, Др Агостина Нета 1, Београд, Нови Београд Издвојена локација 3, ЈКП ГСП Београд, Аутопут Београд – Ниш 2, Београд, Вождовац Галерија Референце Спољашње везе Медији везани за Техничка школа „ГСП Београд” на Викимедијиној остави Званичан веб-сајт Архивирано на веб-сајту Wayback Machine (12. август 2020)